ཅུང་ཙམ་འགོར་རྗེས།ཁོ་རེ་ཐག་ཆད་དེ་དེའུ་འབུར་ལས་མར་བབས་ཤིང་ཁང་བའི་ནང་སླེབས་པ་ན།ད་ཅི་ཐབ་ཁུང་དུ་བརྫངས་པའི་ཨོང་བ་རྣམས་ཀྱང་སྔ་མོ་ནས་འབར་ཚར་ཏེ་ད་ནི་མེ་རོ་ཙམ་ཡང་མ་ལྷག་པར་ཐལ་བ་ཐལ་རྐྱང་དུ་གྱུར་འདུག་པས།ཁོའི་སེམས་སྔར་ལས་ཇེ་འཁྱགས་སུ་གྱུར།ཕྱི་དྲོ་ཙམ་ལ་ཁ་བ་འབབ་ཚད་ཇེ་མང་དང་ཇེ་འགྱོགས་སུ་གྱུར་ཅིང་།གྲང་རླུང་ཡང་མཚམས་མ་ཆད་པར་གཡུགས་པས།ཨ་ཁུ་ནོར་བྷས་སྒོར་བུད་ན་རང་ཉིད་ཙག་གིས་ཁེངས་འགྲོ་བར་སྐྲག་ནས་ཁྱིམ་དུ་མེ་སྒོང་བཞིན་ཞོར་ཏུ་གཡག་རྒན་ག་ལངས་ཀྱིས་ནོར་ཁྱུ་རྣམས་སྣེ་ཁྲིད་ནས་རང་འགུལ་ངང་ཕྱིར་འཁོར་བར་རེ་སྒུག་ཚད་མེད་བྱས།ཐེངས་མང་པོར་ཁོ་སྒོར་བུད་ནས་ནོར་ཁྱུ་རྣམས་བཞུར་སའི་ཁ་ཕྱོགས་དེར་ཡང་ཡང་རྒྱང་ལྟ་བྱས་མོད།སྔར་བཞིན་ནོར་གནག་ཚོའི་གྲིབ་གཟུགས་ཙམ་ཡང་མ་མཐོང་བས།སེམས་སུ་སྔར་ལས་འཚུབ་ཆ་ལངས་ནས་ཁང་བའི་ནང་ཡར་འགྲོ་མར་འགྲོ་བྱས།